Et rødt armbånd. Mere skulle der ikke til for at få en drink på Zurf Bar i Aalborg - også selvom alderen ikke tillod det. Sådan var det i hvert fald for de studerende på Aalborg Handelsskole i sommer. Zurf Bar uddelte nemlig gratis drinks-armbånd til de studerende på Aalborg Handelsskole i et reklamefremstød. Og nu slår Alkoholreklamenævnet fast, at baren har brudt retningslinjerne. De unge på handelsskolerne er mellem 15-19 år. En stor del er derfor mindreårige. Og selvom det for mange var fristende med en gratis øl i Jomfru Ane Gade, så var det langt fra alle, der syntes, det var en god ide. - Man kan jo godt have fået dem inde i 'Gaden' (Jomfru Ane Gade, red.), hvor det er fint nok, men det skal ikke komme her på skolen, fortalte 3.g-eleven Toke Hermansen til TV2 Nord i august. Tiltaget blev også mødt med kritik af direktøren på Aalborg Handelsskole. - Det er ikke okay at uddele drinksbilletter eller andre billetter til festlivet på skolen. Det her handler om at gå i skole og ikke om at feste, siger direktør Rikke Christoffersen. Hun bad derfor Bevillingsnævnet i Aalborg Kommune om at gå ind i sagen. Og det har nu fået Alkoholreklamenævnet til at udtale kritik af natklubben. Særligt overtalende markedsføring Mandag har nævnet meddelt, at Zurf Bar har brudt Alkoholreklamenævnets retningslinjer. En gennemgang af de studerendes Messenger-beskeder har blandt andet været bevis på, at baren har anvendt 'særligt overtalende markedsføring' overfor mindreårige. Men det er ikke det eneste, de udtaler kritik over. Ifølge Alkoholreklamenævnet er det også særligt kritisabelt, at det er lykkedes Zurf Bar at bringe markedsføringen af alkohol helt ind på uddannelsesinstitutionen. Og det var da også noget, der kom som et chok for skolens direktør. For uanset hvordan billetterne var endt på skolen i Aalborg, så mente hun ikke, de skulle være der. - Skal man gå i byen og feste en mandag aften, når man er 18-19 år? Min holdning er, at det skal man ikke. Men den indsats er vi nødt til at være flere om - og ikke kun os på gymnasiet, sagde Rikke Christoffersen til TV2 Nord. En mulig politianmeldelse Uddelingen af de gratis drinksbilletter til mindreårige har fået Alkoholreklamenævnet til at videregive sagen til Forbrugerombudsmanden. De opfordrer til at vurdere markedsføringen efter markedsføringslovens regler, og til at se, om der er grundlag for en politianmeldelse. Zurf Bar beklager fejlen, og fortæller, at de fremover vil reflektere over, hvordan lignede situationer kan undgås i fremtiden. Alkoholreklamenævnet vil i den kommende periode holde særligt øje med Zurf Bars markedsføring af alkohol.
Zurf Bar i Aalborg har brudt Alkoholreklamenævnets retningslinjer ved at opfordre mindreårige til at indtage alkohol.